Les fueyes, desque se cueyen de la planta, déxense mustiar y enróllense pa romper les célules y que salga la  enzima que produz la oxidación. Depués, pónense a formentar y ye nesti procesu cuando garren el color, arume y sabor característicos del té negro. A lo último, séquense y ye entós cuando, como la sulamita del Cantar de los Cantares, les fueyes escures pueden dicir aquello de Nigra sum, sed formosa (Soi negra, pero bien guapa).  Anque en China prodúcense races de té negro de bona calidá, la mayor produccción d'esti té sal de la India y Sri Lanka (Ceilán), productores principales de lo que se consume  n'Europa. Existe una clasificación pal té indio y cingalés que permite identificar rápidamente les característiques y la calidá de lo que se subasta o se pon a la venta nel mercáu internacional.